СИСТЕМ УКРУПЊАВАЊА ТРАНСПОРТНО-МАНИПУЛАТИВНИХ ЈЕДИНИЦА

ФОРМИРАЊЕ ЈЕДИНИЦЕ РУКОВАЊА

Јединица руковања или јединица паковања представља амбалажиране или неамбалажиране комадне призводе који су примљени за транспортовање или складиштење. У ову врсту транспортно-манипулативних јединица спадају вреће, кутије, сандуци, корпе, бурад, цилиндри, боце итд. Поред ових, као јединице руковања које нису нарочито амбалажиране јављају се и извјесни производи, као што су: метали у шипкама, котурови жице, металне плоче, листови картона и други слични производи.

Транспортно паковање ових производа састоји се у њиховом везивању или замотавању у један комад.

У складу са тим, јединица паковања може се подијелити у четири групе:

* Паковани производи у амбалажи до 100 kg тежине
* Паковани производи тежине 100-250 kg
* Производи машинске индустрије тежине 250-500 kg
* Производи са већом јединичном тежином од 500 kg

Највећи број предмета који се појављују у транспорту припада првој и другој групи, што указује да за већину тих предмета постоји потреба за формирањем јединица терета.

Јединица руковања која се форимира у оквиру производње треба да буде по изгледу, тежини и димензијама тако обликована да се може из мањег или већег броја ових јединица већ у производној хали произвођача или у отпремном складишту формирати јединица терета.

Различите величине и облици паковања озбиљна су сметња рационализацији процеса манипулисања и транспорта, јер се тиме отежава уклапање амбалаже у стандардизоване транспортне јединице, као што су палете и контејнери.

ФОРМИРАЊЕ ЈЕДИНИЦЕ ТЕРЕТА

Јединица терета је мањи или већи комплетан пакет, сложен од једног или више комада, амбалажираних или неамбалажираних јединица паковања.

Слагање једнициа терета у пакет може да се обави на палети или ван ње, што зависи од врсте производа. Јединица терета може да се формира и у контејнерима.

Јединица терета је укрупњена транспортно-манипулативна јединица, сачињена од веће количине производа, рационално сложене у јединствену цјелину, којом се може манипулисати и која се може транспортовати као цјеловит комад уз помоћ савремених претоварних и транспортних средстава без обзира на њену величину или начин формирања.

Формирање јединице терета без палете

У пракси манипулисање теретом претежно се примјењују јединице терета које нису формиране на палети. На ову појаву утичу облик, димензија или тежина терета. Овакав начин паковања често је јефтинији од паковања често је јефтинији од паковања са примјеном палета, јер се искључује улагање у палете , као и трошкови враћања празних палета.

Постоји више начина формирања јединица терета без палета.

Могуће их је сврстати у групе са следећим карактеристикама:

* Јединице терета настале од блокова обојене металургије
* Јединице терета настале слагањем на гредице од терета неправилног облика
* Јединице терета настале слагањем на платформе терета симетричног облика
* Јединице терета настале слагањем призматичних производа у симетричан облик
* Јединице терета сандучастог облика
* Јединице терета формиране без подлоге и вез отвора за виљушке

Формирање палетне јединице терета

Палетне јединице терета могу се формирати у фабричким халама, у складиштима производних организација и на свим другим мјестима која су изворишта робе и гдје за то постоје потребни услови.

Најбоље је да се формирају у фабричким халама непосредно после завршетка процеса производње.

Палетне јединице терета формирају се слагањем робе на палетама на одговарајући начин и до одређене висине и тежине. Избор врсте и типа палете зависи од врсте робе, њеног облика и димензија, начина паковања, отпорности на притисак и других особина.

Основно правило слагања јединица терета на палету јесте да се површина палете што потпуније искористи, односно прекрије сложеним комадима и да пакет буде што компактнији. Искоришћење површине палете зависи од димензија јединице руковања и њиховог облика.